b'\n_START_ARTICLE_\nCimbru mare de munte\n_START_PARAGRAPH_\nCimbrul mare de munte (Calamintha baumgarteni) este o plant\xc4\x83 cu flori din familia Lamiaceae.\n_START_SECTION_\nDescriere\n_START_PARAGRAPH_\nCimbrul mare de munte are mai multe tulpini la baz\xc4\x83 care sunt aproape \xc3\xaen \xc3\xaentregime culcate. Tulpina este t\xc3\xa2r\xc3\xa2toare, p\xc4\x83roas\xc4\x83. Florile sunt violet-ro\xc8\x99iatice, nu au codi\xc8\x9be \xc8\x99i sunt grupate c\xc3\xa2te dou\xc4\x83\xe2\x80\x94patru la acela\xc8\x99i nivel \xc3\xaen jurul tulpinii. Corola este format\xc4\x83 din dou\xc4\x83 buze \xc8\x99i un tub. Buza superioar\xc4\x83 este \xc8\x99tirbit\xc4\x83, buza inferioar\xc4\x83 este spintecat\xc4\x83 \xc3\xaen trei diviziuni, dintre care cea din mijloc este mai lat\xc4\x83 \xc8\x99i pu\xc8\x9bin \xc8\x99tirbit\xc4\x83. Caliciul este ro\xc8\x99iatic, \xc3\xaen form\xc4\x83 de tub, aspru p\xc4\x83ros, ad\xc3\xa2nc br\xc4\x83zdat \xc3\xaen lungime, are cinci din\xc8\x9bi\xc8\x99ori sub\xc8\x9biri \xc8\x99i ascu\xc8\x9bi\xc8\x9bi. Cimbrul mare de munte \xc3\xaenflore\xc8\x99te \xc3\xaen lunile iunie-august_NEWLINE_Frunzele mici sunt a\xc8\x99ezate \xc3\xaen perechi \xc8\x99i au codi\xc8\x9be scurte. Frunzele sunt aproape rotunde sau pu\xc8\x9bin mai late spre baz\xc4\x83, slab din\xc8\x9bate, cu nervuri groase, cu peri zb\xc3\xa2rli\xc8\x9bi pe codi\xc8\x9be \xc8\x99i pe dos.\n_START_SECTION_\nR\xc4\x83sp\xc3\xa2ndire\n_START_PARAGRAPH_\nCimbrul mare de munte este o specie endemic\xc4\x83 pentru Carpa\xc8\x9bii Rom\xc3\xa2niei. \xc3\x8en Rom\xc3\xa2nia cre\xc8\x99te \xc3\xaen mun\xc8\x9bii Carpa\xc8\x9bi, pe st\xc3\xa2nci, grohoti\xc8\x99uri, pietri\xc8\x99uri, bolov\xc4\x83ni\xc8\x99uri, pe roci calcaroase.'